次韻德莊惠南城紙衾且示妙句
作者：周紫芝
朝代：宋

paragraphs: 范公古遺直，富貴不自娛。
平生一布衾，歲晚眠粗疏。
至今鑱新銘，尚得司馬書。
此老抱剛節，豈與公孫俱。
乃知枯槁士，白单良復須。
衰年忍風露，蹭蹬來東吳。
感君借餘温，此意知何如。
青氈寄幽夢，蕙帳羞吾廬。
得此林下具，爛錦不願餘。
况乃粲佳句，薄袖翻明珠。
恨我無蒼珉，爲君載龜趺。
願與冰雪姿，臥起同卷舒。
荆土作翠被，此俑無乃愚。
問言擁六尺，豈不賢一襦。